Twee sterf, talle beseer op paaie‘n Ongeluk in Vereeniging het die lewe van ‘n vrou geëis. (Foto: ER24) Verskeie ongelukke het Saterdag die lewe van twee mense geëis en talle beseer gelaat. In Rietspruit is ŉ man in sy 40’s dood en ŉ bejaarde man en vrou beseer toe twee ligte voertuie op die N1 gebots het. “By hul aankoms op die toneel net voor 16:00 het paramedici besef dat ŉ man in een van die voertuie vasgevang is. Die bejaarde paar het op die toneel rondgeloop,” het Russel Meiring, woordvoerder van ER24, in ŉ verklaring gesê. “Die man in die motor het egter reeds aan sy wonde beswyk. Die bejaarde paar is op die toneel vir ligte beserings behandel.” ŉ Ongeluk in Vereeniging het die lewe van ŉ vrou geëis toe haar motor op sy dak langs die R59 beland het. “Net voor 17:00 het paramedici van ER24 op die toneel aangekom en ŉ ligte motorvoertuig op sy sy aan die kant van die pad aangetref,” sê Meiring. Die liggaam van ŉ vrou is langs die motor aangetref. Sy is op die toneel dood verklaar.” ŉ Paar minute later het ŉ tweede botsing ŉ paar meter van die eerste ongeluk plaasgevind toe ŉ bakkie en ŉ ligte voertuig gebots het. Twee mans en ŉ kind is lig beseer. “Die pasiënte is op die toneel behandel en toe na ŉ nabygeleë hospitaal geneem vir verdere behandeling,” het Meiring gesê. In nóg ŉ ongeluk, dié keer in Johannesburg, is 13 mense beseer toe ŉ taxi en drie ander voertuie Saterdagaand op die M1-Suid gebots het. “Paramedici het pasiënte op die toneel behandel. Drie van die motoriste was in ŉ ernstige toestand. Die ander het ligte beserings opgedoen,” het Meiring gesê. Die drie ernstig beseerde pasiënte is pynmedikasie toegedien voordat hulle na ŉ nabygeleë hospitaal geneem is.